Padsterftes daal met 7% oor feestyd(Argieffoto) Terwyl baie Suid-Afrikaners die afgelope Kersvakansie eerder tuisgebly en die Covid-19-regulasies ŉ stokkie voor talle ander se reisplanne gesteek het, sê die minister van vervoer, Fikile Mbalula, die departement het een van die uitdagendste padveiligheidsveldtogte in jare agter die rug. Mbalula het Vrydag die padsterftesyfer vir die tydperk 1 Desember tot 11 Januarie vanjaar bekend gemaak. Altesaam 1 448 mense het in hierdie tyd in 1 210 noodlottige ongelukke omgekom. Dit is ŉ 7%-daling in sterftes en ŉ 10,3%-daling in noodlottige ongelukke op ŉ jaar-op-jaar-grondslag. “Meer as die helfte (54,3%) van noodlottige ongelukke het op ŉ Vrydag, Saterdag en Sondag gebeur,” het Mbalula gesê. Daar was vanjaar ook ŉ afname van 4,9% in die getal voetgangers wat in vergelyking met die vorige jaar op die land se paaie dood is. “Bestuurdersterftes as ŉ persentasie van die totale sterftes het egter toegeneem van 24,2% tot 26,6%, passasiersterftes het toegeneem van 32,2% tot 34,5%, terwyl sterftes van fietsryers 1% van sterftes uitmaak.” Mbalula sê die grootste oorsaak van sterftes was mense wat op enige plek oorsteek, tref-en-trap-voorvalle, motoriste wat te vinnig ry, motoriste wat ander voertuie verbysteek, nat en gladde padoppervlakke en bande wat bars. “Terwyl die syfers wys die meeste Suid-Afrikaners het die aandklokreël gehoorsaam, was ŉ paar onversetlike motoriste op die pad wanneer hulle nie moes wees nie. Gevolglik het 34,1% van ongelukke tussen middernag en 06:00 plaasgevind.” Met die uitsondering van Mpumalanga het al die provinsies minder sterftes op die paaie gehad.